18. schôdza NR SR - 9.deň - B. popoludní
Dátum: 2011-05-31
Poslanec: Blanár, Juraj (SMER - SD)
Druh vystúpenia: Vystúpenie v rozprave

64. Áno, ale pán poslanec stále skáče. Nuž vy ste povedali, pán poslanec, že vstúpi, očakáva sa strategický partner. Nuž, vážené pani poslankyne, páni poslanci, ja sa pýtam, čo ten strategický partner teda v tej nemocnici ide urobiť? Poriadok, výborne. To znamená, poriadok znamená, že jednoducho zruší to, čo je nerentabilné, a nechá iba to, čo je rentabilné. To je podľa vášho ponímania poriadok. Poriadok, to znamená to, čo ste vy dokázali sprivatizovať, všetky SVaLZ-y, všetky dialýzy a všetko, čo prinášalo finančné prostriedky nemocniciam, to je sprivatizované. Generuje to zisk niekomu a všetko ostatné, čo neprináša zisk, tak to ostalo štátnym a VÚC-karským nemocniciam. Toto je príklad strategického partnera. Ja sa pýtam, myslíte si, že strategický partner bude investovať do nemocnice svoje finančné prostriedky pre modré oči, ja neviem, niekoho, kto bude do tej nemocnice chodiť? No bude preto, lebo sa tam bude generovať nejaký zisk. A ja sa pýtam, aký zisk sa tam bude generovať, keď dnes v zdravotníctve prostredníctvom zdravotného poistenia nie je dostatok peňazí, aby vykryli všetky výkony? Čo tam ten strategický partner urobí? Urobí to, že jednoducho zredukuje, čo je nerentabilné. Ľudia budú musieť cestovať desiatky kilometrov za starostlivosťou a, samozrejme, si nechá to, čo pre neho vytvára zisk. To je celý výsledok. A ešte raz podotýkam, toto všetko bolo za predchádzajúcich dvoch Dzurindových vlád zavedené. Nie za našej vlády. My sme sa snažili korigovať, čo sa dalo, a nedá sa tá loď, veľká loď zvaná zdravotníctvo, otočiť len jednoduchým otočením kormidla, ako si to vy vymyslíte. Čiže záver z toho, čo chcem povedať. Pre nás je diskusia o tom, aby sme hľadali vhodný systém zdravotného poistenia aktuálne, ale nie takým spôsobom, že to bude robené netransparentne na úkor VÚC-karských nemocníc, ale aby sme išli za jeden stôl, aby sme si sadli a povedali vecne, čo chceme s tým urobiť. My sme dodnes neboli pánom ministrom vyzvaní, poďte si sadnúť a poďme o tom rokovať. Svedčí o tom aj jeho nezáujem v tom, že nevie, podľa akých zákonov sa vôbec má transformovať alebo nemá transformovať nemocnica vo vlastníctve samosprávneho kraja. My sme na to pripravení, ale nie takým spôsobom, že teraz nabehne zdravotná poisťovňa a bude znižovať limity, že nabehne Sociálna poisťovňa, ktorá začne na nás vymáhať dlžoby a dávať, obstávať náš majetok. Ja sa pýtam, ktoré štátne nemocnice, ktoré sú zadlžené po uši, je obstavovaný majetok zo strany Sociálnej poisťovne? Prečo sa to vykonáva len na úkor VÚC-karských nemocníc? Na to mi nikto neviem odpovedať. A dokonca som ešte išiel ďalej, sa pýtam, kto zaplatí nadlimitné výkony, ktoré boli uznané revíznym lekárom a mala ich zaplatiť zdravotná poisťovňa? Tak nech si uplatňuje Sociálna poisťovňa tento záväzok u zdravotnej poisťovne, to nikto nechce počuť. Čiže toto sú veci, na ktoré treba odpovedať. Toto treba zosúladiť, vážené pani poslankyne, páni poslanci, ale nie robiť to takouto formou, ako to vy robíte, že chcete za každú cenu sprivatizovať, pripraviť nemocnice pre privatizáciu. Vážené pani poslankyne, páni poslanci, chcel som byť naozaj maximálne konštruktívny, ale cítil som, že bolo potrebné odpovedať pánovi poslancovi Novotnému aj pánovi poslancovi Markovičovi, ktorí to poňali skôr osobne a začali útočiť skôr na moju osobu. Viete, ja pôsobím vo funkcii predsedu preto, aby som urobil v zmysle zákona, ako som urobil aj sľub, všetko pre to, aby sa kraj rozvíjal, a tým myslím aj rozvoj zdravotnej starostlivosti o občanov. Dôsledkom a dôkazom toho je to, že dnes naše nemocnice sú v porovnaní aj so štátnymi revitalizované, že dnes rekonštruujeme a investujeme aspoň z toho, čo môžeme. V kysuckej nemocnici sme zrekonštruovali kompletne gynekologicko-pôrodnícke oddelenie, ktoré je dnes jedno z najlepších, a zdravotná poisťovňa sama vyjadrila názor, že to bolo naozaj skvelé. Vybudovali sme nové operačné sály v Dolnom Kubíne. Rovnako sme zrekonštruovali pavilón v Trstenej aj v Liptovskom Mikuláši. Investovali sme do nákupov mnohých prístrojov. Svedčí o tom aj to množstvo finančných prostriedkov, o ktorých som hovoril, čo sme investovali za to obdobie, vyše 10,6 mil. eur. Chcel by som sa spýtať, čo urobil štát v štátnych nemocniciach? Čiže ja nechcem, aby sme delili takýmto spôsobom nemocnice, lebo všetky sú verejné, ale bohužiaľ, táto vláda to robí a toto ministerstvo to robí. Preto vás chcem poprosiť, nechajte priestor, aby sme nechali pánovi ministrovi možnosť presadiť ten DRG systém, o ktorom rozpráva, aby sme videli, aké sú vzťahy v platbách, a potom sa poďme baviť o nejakých reštrikciách a transformáciách nemocníc. Toto je naša prosba, ktorú chcem vám adresovať aj za poslancov samosprávnych krajov, aj obcí, ktoré majú možno dnes ešte nemocnice vo vlastníctve. Ďakujem veľmi pekne za pozornosť. (Potlesk.)